Іншы пласт — гэта рэчы, якія да сённяшняга дня захаваліся ў многіх вясковых хатах. Напрыклад, пасля вайны многія беларускія сяляне карысталіся пераробленымі нямецкімі кіцелямі ды шынялямі, а на нагах у іх былі дыхтоўныя каваныя нямецкія боты. У гаспадарцы выкарыстоўваліся любыя скрыні і каністры. Гранатамі глушылі рыбу, з маўзераўскімі вінтоўкамі і штыкамі хадзілі на паляванне. Каскі выкарыстоўвалі для бытавых патрэб. Гадоў пяць таму ў адной з вёсак Бабруйскага раёна мне ўдалося знайсці нямецкую каску, якую ўмелы беларускі селянін перарабіў пад чарпак.